
מושב רביעי

מישיבת ועדת החוץ והביטחון
יום שני, י' בניסן התשע"ח (26 במרץ 2018), שעה 11:15
סדר היום:
הצבעה על שינוי הרכב ועדות המשנה.
נכחו:

חברי הוועדה: 
אבי דיכטר – היו"ר
אלי אלאלוף

מרדכי יוגב

ייעוץ משפטי:
הדר בר-שלום
מנהל הוועדה:
שמואל לטקו
אסף דורון – ראש תחום ביטחון 

רון רומן – דובר הוועדה

רישום פרלמנטרי:
טלי רם
הצבעה על שינוי הרכב ועדות המשנה

היו"ר אבי דיכטר:
חברי הכנסת, אנחנו עורכים הצבעה בנושא ועדות המשנה. בגלל שהיו שינויים ועזיבות, עשינו שינויים בהרכבים של ועדות המשנה. הדיון הוא פתוח כי מדובר בדיון איוש. שינויים בהרכב ועדות המשנה שאנחנו מביאים לאישור הוועדה.

ועדת משנה למוכנות - חבר הכנסת נחמן שי יצטרף כממלא מקום לחבר הכנסת איל בן ראובן.

ועדת משנה לכוח-אדם - חברת הכנסת רחל עזריה תצטרף כממלאת מקום לחברת הכנסת מירב בן ארי, וחברת הכנסת איילת נחמיאס ורבין תצטרף כממלאת מקום לחבר הכנסת עמיר פרץ.

ועדת המשנה לעורף - חבר הכנסת עיסאווי פריג' יצטרף כממלא מקום לחבר הכנסת נחמן שי; חברת הכנסת איילת נחמיאס ורבין תצטרף כממלאת מקום לחבר הכנסת עמיר פרץ; חבר הכנסת חמד עמר ישמש כממלא מקום לחבר הכנסת מוטי יוגב.
ועדת המשנה לענייני החוץ - חברת הכנסת שרן השכל תצטרף כממלאת מקום לחבר הכנסת אורן חזן; חבר הכנסת עיסאווי פריג' יצטרף כממלא מקום לחבר הכנסת יחיאל חיליק בר; חברת הכנסת ציפי לבני מפסיקה את חברותה בוועדת המשנה. 

ועדת המשנה להגנה על הסייבר - חברת הכנסת שרן השכל תצטרף כחברה בוועמ"ש; חבר הכנסת חיים ילין יצטרף כממלא מקום לחבר הכנסת עפר שלח; חבר הכנסת איל בן ראובן ישמש כממלא מקום לחבר הכנסת נחמן שי; חברת הכנסת איילת נחמיאס ורבין תצטרף כממלאת מקום לחבר הכנסת עמר בר-לב.
בוועדת המשנה לענייני מרחב התפר - חברת הכנסת רחל עזריה תצטרף כממלאת מקום לחבר הכנסת מוטי יוגב.

בוועדת המשנה לנושאים ביטחוניים ואזרחיים ביהודה ושומרון - חברת הכנסת ציפי לבני מפסיקה את חברותה בוועדה; חבר הכנסת יחיאל חיליק בר יצטרף כחבר בוועמ"ש, עד היום הוא היה ממלא מקום שם; חברת הכנסת קסניה סבטלובה תשמש כממלאת מקום לחבר הכנסת יחיאל חיליק בר.

בוועדת המשנה לתפיסת הביטחון ובניין הכוח - חברת הכנסת ציפי לבני מפסיקה חברותה בוועדה; חברת הכנסת עליזה לביא תשמש כממלאת מקום לחבר הכנסת איל בן ראובן. 

בוועדת המשנה לענייני האנרגיה האטומית - חברת הכנסת ציפי לבני מפסיקה חברותה בוועדת המשנה.
מרדכי יוגב (הבית היהודי):
מי מחליף אותה?

היו"ר אבי דיכטר:

אנחנו בזמנו גדלנו, ואנחנו מתכווצים. 

אלה ההצעות. אני מביא את זה להצבעה.

מרדכי יוגב (הבית היהודי):
לפני ההצבעה, התייחסות קצרצרה. במידה מסוימת – ולא שאני לא רציתי גם להיות חבר בוועדות כדי להשפיע עליהן - במידה מסוימת אני אומר שגם אני, היה לי עניין להיות חבר בוועדות. ראשית, זה באמת פונקציה גם של השתתפות ואם אדם בכלל מצליח להיענות לכל כך הרבה ועדות. 
דבר שני, בתחושה מסוימת שחלק מהמסגרות שם גדלו מאוד וזה קצת מוריד באפקטיביות. אני מבין את העניין הפוליטי – בקיצור, שכל אחד יכול להיות. יש פה איזושהי פגיעה מסוימת, החל מדיוני ועדת המודיעין וכלה בדיוני הוועדות היותר פתוחות שמגיעים אנשים שבאים לעתים רחוקות והם מגיעים ללא הרקע של הרציפות הדיונית או ללא מקצועיות מספקת, וזה יוצר דיונים פחות אפקטיביים. 
היו"ר אבי דיכטר:
אל"ף, צריך לומר בצורה הכי ברורה. ההצעה פה לא מגדילה שום ועדה, אפילו לא בחבר כנסת אחד. נהפוך הוא, ישנן ועדות שהצטמצמו באחד או אולי יותר.

מרדכי יוגב (הבית היהודי):
ממלאי המקום הם הופעה של עוד אנשים.
היו"ר אבי דיכטר:
לא, אין גידול בממלאי מקום. ממלא מקום זה תמיד בא על חשבון, או שהוא זז להיות ממלא מקום של מישהו אחר - - -
שמואל לטקו:
לא. למשל פה גדלנו בסייבר. לא בחברים. אתה התעקשת שבחברים לא. 

מרדכי יוגב (הבית היהודי):
אם יש הצבעות.

היו"ר אבי דיכטר:
גם בהצבעות, והיה ותהיה הצבעה ולפעמים יש הצבעה, אתה רוצה להבטיח שהנוכחות תהיה בהתאם. 
אלי אלאלוף (כולנו):
מי בחר בממלאי מקום או בכניסות חדשות? פר סיעה?

היו"ר אבי דיכטר:
כל סיעה קובעת את החברים שלה. יש ועדות שאין להן ממלאי מקום – ועדת משנה למודיעין, נדמה לי שאין ממלאי מקום. 

אלי אלאלוף (כולנו):
אני רואה אצלנו למשל, רחל עזריה – פתאום בשלוש ועדות היא ממלאת מקום.

שמואל לטקו:
היא לא הייתה עד עכשיו בכלל בוועדות משנה. גם איילת נחמיאס ורבין לא הייתה בוועדות משנה.

אלי אלאלוף (כולנו):
אבל למה פתאום היא בארבע ועדות משנה?

שמואל לטקו:
היא לא הייתה עד היום. למה ארבע? 

אלי אלאלוף (כולנו):
בין שלוש לארבע. 

היו"ר אבי דיכטר:
אנחנו לקחנו, לפחות לעניות דעתנו, דברים שיכולים לתרום לוועדה. ישנן ועדות שיש להן ממלא מקום, ויש בזה – אני חייב להודות – יתרון, מהסיבה הפשוטה. היום זו מליאה ואנחנו שלושה חברי כנסת, היינו ארבעה קודם. מליאה. ישנן ועדות משנה שיספר לך מוטי – הוא מגיע לבד, במקרה הטוב עם עוד מישהו.
אלי אלאלוף (כולנו):
הוא שומר על עצמו.

היו"ר אבי דיכטר:
כן, אני חושב שזה מאוד לא מכובד, אבל בעיקר לא מכבד אותנו. כשבאה ויושבת פה סוללה של אנשים מאוד מכובדים, ומולם יושב - - -
אלי אלאלוף (כולנו):
אז אתה הולך לכיוון שלי. אני אדבר רק על הסיעה שלי. 

שמואל לטקו:
רחל עזריה היא בשתי ועדות.

אלי אלאלוף (כולנו):
לא. שלוש. 

שמואל לטקו:
מרחב התפר וכוח-אדם. 

אלי אלאלוף (כולנו):
בהתחלה אמרת שהיא ממלאת מקום. 

שמואל לטקו:
כוח-אדם, אמרנו בהתחלה. 

אלי אלאלוף (כולנו):
מחליפה את מירב בן ארי.

שמואל לטקו:
לא. היא ממלאת מקום של מירב בן ארי בכוח-אדם, והיא ממלאת מקום של מוטי יוגב במרחב התפר.

היו"ר אבי דיכטר:
אנחנו הכנסנו אותה למרחב התפר. היינו איתה בסיור וראינו שהיכולות שלה, בגלל שהיא הייתה בירושלים, והתפר עוסק גם בתפר בירושלים, ראינו את היתרונות.
אלי אלאלוף (כולנו):
אין לי שום דבר נגדה, חס ושלום. שלא יובן. 

היו"ר אבי דיכטר:
לא, אנחנו רק בעדה. בעיקר בעדנו. אני מברך על זה שחברי כנסת בהחלט מבקשים להשתתף בוועדות משנה. יש לזה חשיבות רבה, ובלבד שהם מגיעים. אני חושב שהיו לנו כמה אירועים לא נעימים, גם כשעשינו את סיכום שנת 2017, לא נהנינו במיוחד לראות נוכחות של חברי כנסת באחוזים בודדים, חד-ספרתיים, בישיבות ועדת משנה. 
אתה יודע, אוהבים מאוד להתהדר בתואר "אני חבר בוועדת חוץ וביטחון", אבל כשאתה בודק את הנוכחות – שזה בעצם גם התרומה – אתה רואה בעיה קשה מאוד. 
אני חושב שגם אתה, כשאתה מגיע לוועדה אתה רואה, היום זו דוגמה קלסית – סוגיה סופר חשובה, אנחנו יושבים פה שלושה עד ארבעה חברי כנסת. 

אני מביא את זה להצבעה. מי בעד המינויים, שיבוצים, שקבענו כאן, ירים את ידו. מי נגד? מי נמנע?

הצבעה

בעד – 3
נגד – אין
נמנעים – אין
  הבקשה לשינויים בהרכב ועדות המשנה נתקבלה.

היו"ר אבי דיכטר:
שלושה בעד. נגד – אין. נמנעים – אין. פה אחד, המינויים אושרו. 

תודה רבה, הישיבה נעולה. 

הישיבה ננעלה בשעה 11:25.

